ยังพบคลัสเตอร์ใหม่ในหลายจังหวัด โดยเฉพาะงานศพ
นพ.เฉวตสรร นามวาท ผู้อำนวยการกองควบคุมโรคและภัยสุขภาพในภาวะฉุกเฉิน กระทรวงสาธารณสุข เปิดเผยว่า ศบค. สรุปภาพรวมผู้ติดเชื้อในพื้นที่กรุงเทพฯและปริมณฑล ลดลงอย่างต่อเนื่อง มีผู้ติดเชื้อคิดเป็นร้อยละ 22 ส่วนพื้นที่ต่างจังหวัดมีผู้ติดเชื้อร้อยละ 57 แต่ภาพรวมก็เริ่มลดลงเช่นกัน ขณะที่พื้นที่ภาคใต้ยังคงมีผู้ติดเชื้อเพิ่มขึ้นใกล้เคียงกับกรุงเทพฯ และปริมณฑล อยู่ที่ร้อยละ 21ส่วนการติดเชื้อเป็นคลัสเตอร์ พบในหลายจังหวัดโดยเฉพาะงานศพ เช่น จังหวัดอุดรธานี สุรินทร์ กาญจนบุรี จันทบุรี จากข้อมูลวันที่ 21 กันยายน - 7 ตุลาคม พบผู้ติดเชื้อจากการไปร่วมงานศพ 838 ราย ใน 30 จังหวัด จำนวน 87 งาน พบผู้ติดเชื้อเป็นกลุ่มก้อนมากกว่า 5 ราย 30 คลัสเตอร์ โดยคลัสเตอร์ที่พบผู้ติดเชื้อมากคือ อำเภอวารินชำราบ จังหวัดอุบลราชธานี 148 ราย, อำเภอแก่งหางแมว จังหวัดจันทบุรี 115 ราย, อำเภอเบญจลักษ์ จังหวัดศรีสะเกษ 108 ราย ปัจจัยหลักมาจากการสัมผัสใกล้ชิดกับผู้ติดเชื้อยืนยันรายก่อนหน้า ไม่สวมหน้ากากอนามัย รับประทานอาหาร/ดื่มสุราร่วมกัน เล่นการพนันในงานศพ นอกจากนี้ ยังมีคลัสเตอร์อื่นๆ เช่น ร้านทำป้าย ล้งผลไม้เก็บลำไย โกดังเก็บสินค้า ที่จังหวัดจันทบุรี/ วงหมูกระทะ จังหวัดลำปาง/ แคมป์คนงานก่อสร้าง ปราจีนบุรี ศรีสะเกษ และอุบลราชธานี/ ร้านเบเกอรี่ จังหวัดประจวบคีรีขันธ์ /หอพัก ที่จังหวัดเชียงใหม่ที่ประชุม ศปก.ศบค. เห็นชอบ การปรับมาตรการรับผู้โดยสารบนอากาศยาน ตามความสามารถของอากาศยาน โดยผู้ที่จะเดินทางได้จะต้องฉีดวัคซีนครบตามเกณฑ์ หรือต้องมีผลตรวจ ATK หรือ RT-PCR ภายใน 72 ชั่วโมง ซึ่งการคัดกรองจะต้องเข้มงวดตั้งแต่เข้าไปในพื้นที่ ประชาชนต้องเตรียมตัวให้พร้อมก่อนการเดินทาง หากเป็นไข้ก็ควรหลีกเลี่ยงห้ามเดินทางเด็ดขาด ส่วนการบริหารจัดการภายในสนามบินจะต้องมีการเว้นระยะห่าง ปรับระบบการระบายอากาศ ห้ามผู้โดยสารเดินไปมาบนเครื่องบิน ห้ามเสิร์ฟอาหารและเครื่องดื่มบนเครื่องบินนพ.เฉวตสรร กล่าวว่า นพ.เกียรติภูมิ วงศ์รจิต ปลัดกระทรวงสาธารณสุข กล่าวในที่ประชุม ศบค.ชุดเล็ก ว่า ขณะนี้ถึงทางแยกของสถานการณ์แพร่ระบาด ถ้าเราไม่มีมาตรการที่ดีพอ การติดเชื้อรายใหม่อาจจะเพิ่มสูงขึ้นได้อีกถึงวันละ 25,000 ราย แต่หากสามารถฉีดวัคซีนได้ตามเป้าหมาย รวมถึงใช้มาตรการป้องกันตัวเองแบบครอบจักรวาล universal prevention เราก็อาจจะได้เห็นผู้ติดเชื้อที่ลดลงเรื่อยๆ จนถึงจำนวนน้อยกว่า 5 พันราย ซึ่งอยู่ที่ความร่วมมือของทุกคน อยากเชิญชวนให้ทุกคนออกมาฉีดวัคซีนกันให้มากๆ โดยเฉพาะพื้นที่ภาคใต้